text: El derbi vallesà entre el FC Cardedeu i el CF Les Franqueses acaba amb taules (1-1) | La Jornada del Vallès
  Inici Futbol El derbi vallesà entre el FC Cardedeu i el CF Les Franqueses...
  El derbi vallesà entre el FC Cardedeu i el CF Les Franqueses acaba amb taules (1-1)
  Un partit poc fluid i marcat per la igualtat entre els dos equips ha deixat un únic protagonista al camp: Maxi Seines, que ha anotat un gol de penal al minut 9 de partit i ha estat expulsat en menys de dos minuts, al minut 57, per una doble targeta. El Cardedeu, que no volia deixar escapar el matx, ha aconseguit reduir la distància a l'electrònic al 26' amb un gol de xilena d'Arnau Fortuny des del punt de penal
  El camp d'esports municipal de Cardedeu ha acollit aquest diumenge al matí el partit que enfrontava al FC Cardedeu i el CF Les Franqueses en un nou duel vallesà a la 26ena jornada del grup 4 de Segona Catalana. Un partit poc fluid i marcat per la igualtat entre els dos equips ha acabat amb empat a un al marcador i amb un jugador menys al camp.
  Un penal als 9 minuts de joc ha permès al conjunt visitant posar-se davant del marcador gràcies a la diana del número 8 del CF Les Franqueses, Maxi Seines. Amb el gol, el conjunt franquesí ha endarrerit les línies de pressió, deixant al davanter Andreu Bertran i al mig campista Marc Carmona com a únics referents en atac. Aquest desplegament defensiu ha permès al conjunt local tenir el control de la pilota al mig del camp per elaborar les jugades d'atac i tenir possessions més llargues.
  El FC Cardedeu ha aprofitat aquesta superioritat al mig del camp per moure la pilota d'una banda a l'altra, mentre que el FC Les Franqueses esperava l'error per saltar a la contra. En una recuperació dels de Marc Fortuny al mig del camp, els locals han aprofitat l'oportunitat per plantar-se dins de l'àrea visitant i Arnau Fortuny ha caçat la pilota amb una xilena entre els dos centrals franquesins per anotar l'1-1 al marcador (26').
  Els cardedeuencs han aconseguit fer-se amb el mig del camp, mentre que el conjunt visitant s'arreplegava amb facilitat per sortir a la contra amb dues fletxes com Andreu Bertran i Maude Baldé. Durant els darrers minuts de la primera meitat, els dos equips han començat a tenir un joc més directe, tot i que les defenses han sabut tallar les situacions de perill.
  L'equip visitant ha començat la segona meitat amb bon peu i Maude Baldé ha tingut a les seves botes dues ocasions de gol per poder avançar al seu equip al marcador. Tot i la crescuda dels de Manolo Parralo i Jordi Jornet en aquesta segona meitat, el FC Cardedeu no renunciava al seu estil de joc inicial i ha tingut una clara oportunitat al 47' quan el 9 de l'equip local, Diego Novo, es plantava en un u contra u amb el porter franquesí, Antoni Jiménez, que aturava el xut del davanter cardedeuenc amb una molt bona estirada. Al minut 57 l'autor del gol visitant, Maxi Seines, s'ha convertit en el protagonista del derbi quan ha estat expulsat en menys de dos minuts per una doble targeta groga. En aquests moments l'afició visitant ha saltat i ha protestat l'acció arbitral, sobretot quan al 68' expulsaven a Manolo Parralo en una acció de protesta.
  Amb un home menys, el CF Les Franqueses s'ha replegat al seu camp i ha sortit a la contra per intentar guanyar l'esquena a la defensa local amb pilotes llargues. El FC Cardedeu s'ha trobat amb superioritat numèrica, però no l'ha sabut aprofitar amb efectivitat.
  Durant el tram final del partit, la dinàmica de penjar pilotes al camp contrari ha seguit latent per part dels dos equips. En una contra de l'equip visitant durant l'últim minut de joc ha arribat l'acció polèmica del partit en una falta no xiulada sobre Saidu Diallo, prop de l'àrea local, en la qual jugadors i aficionats reclamaven falta i targeta.
  Amb aquest empat, els de Marc Fortuny aconsegueixen sumar 4 jornades consecutives puntuant amb 41 punts i en la 9a posició, els mateixos punts que els de Manolo Parralo que són vuitens. Ambdós equips són a 9 punts dels dos primers classificats, Berga i Ripollet.
  La propera setmana el FC Cardedeu visitarà el camp de la Sabadellenca, mentre que el CF Les Franqueses rebrà al Joanenc en la 27ena jornada del grup 4 de Segona Catalana.
  Article anteriorDos equips vallesans lluitaran per aixecar el Campionat de Catalunya juvenil masculí